CELEX: 62020CN0438
Language: da
Date: 2020-09-18 00:00:00
Title: Sag C-438/20: Anmodning om præjudiciel afgørelse indgivet af Landgericht Düsseldorf (Tyskland) den 18. september 2020 — BT mod Eurowings GmbH

14.12.2020   
            
            
               DA
            
            
               Den Europæiske Unions Tidende
            
            
               C 433/21
            
         
      Anmodning om præjudiciel afgørelse indgivet af Landgericht Düsseldorf (Tyskland) den 18. september 2020 — BT mod Eurowings GmbH
      (Sag C-438/20)
      (2020/C 433/25)
      Processprog: tysk
      
         Den forelæggende ret
      
      Landgericht Düsseldorf
      
         Parter i hovedsagen
      
      
         Sagsøger: BT
      
         Sagsøgt: Eurowings GmbH
      
         Præjudicielle spørgsmål
      
      
                  1)
               
               
                  Foreligger der også en »boardingafvisning« som omhandlet i artikel 4 og artikel 2, litra j), i forordning (EF) nr. 261/2004 (1), når passagererne afvises på den pågældende flyvning, og dette ikke først sker ved boarding (gaten), men allerede forinden ved indcheckningsskranken, og de derfor ikke engang når frem til boarding (gaten)?
               
            
                  2)
               
               
                  Såfremt det første spørgsmål besvares bekræftende: Foreligger der også en »boardingafvisning« som omhandlet i artikel 4 og artikel 2, litra j), i forordning (EF) nr. 261/2004, når passageren først afvises få minutter før det planlagte afgangstidspunkt ved indcheckningsskranken, dvs. på et tidspunkt, hvor det er klart, at boardingen allerede er afsluttet, og det faktisk ikke længere er muligt at tage passagererne med?
               
            
                  3)
               
               
                  Såfremt det andet spørgsmål besvares benægtende: Er en ombookning af passageren til en anden flyafgang en »boardingafvisning« som omhandlet i forordningens artikel 4 og artikel 2, litra j), når passageren først når frem til indcheckningsskranken få minutter før det planlagte afgangstidspunkt, dvs. på et tidspunkt, hvor det er klart, at boardingen allerede er afsluttet, og det faktisk ikke længere er muligt at tage passagererne med, og passageren er blevet afvist, fordi boardingen allerede er afsluttet?
               
            
                  4)
               
               
                  Såfremt det første, det andet og det tredje spørgsmål besvares benægtende: Skal artikel 2, litra j), i forordning (EF) nr. 261/2004 fortolkes således, at der i et tilfælde, hvor luftfartspassagererne stiller sig i kø foran indcheckningsskranken i god tid (her: ca. to timer) inden afgang, men på grund af flyselskabets mangler ved tilrettelæggelsen (f.eks. et utilstrækkeligt antal åbne indcheckningsskranker, personalemangel, ingen information af passagererne over højttalersystemer) og/eller på grund af driftsforstyrrelser i lufthavnen (her: et defekt bagagetransportbånd) først når frem til indcheckningsskranken på et tidspunkt (her: fem minutter før den planlagte afgangstid), hvor boardingen allerede er afsluttet, og passagerne derfor afvises, er tale om »boardingafvisning« som omhandlet i forordningens artikel 2, litra j)?
               
            
         (1)  Europa-Parlamentets og Rådets forordning (EF) nr. 261/2004 af 11.2.2004 om fælles bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser og om ophævelse af forordning (EØF) nr. 295/91 (EUT 2004, L 46, s. 1).